תשל"ב – ספורו של אליהו יפרח.
מצוות נעילת הסנדל
בהגיעו לקרית שמונה שמעתי מפיו – "תלמיד המתיבתא בטלביה הייתי". כשנפרדתי מהר"מ שלי שאהבתיו מאד, ביקשני "הבטח אליהו לקיים גם בצאתך מן הישיבה, הנהגה אחת שתבחר כרצונך". התחייבתי על שריכת הנעליים כסדר שכתבו חכמים. יצאתי מהמתיבתא לגרעין חילוני בנח"ל. כעבור שנתיים עליתי לרגל עם חבורת נח"לאים להר ציון (שהיה כמו הכותל לאחר פריצת החומות).

התגודדנו גלויי ראש סביב חנות תשמישי קדושה אצל קבר דוד והתלוצצנו מהמוכר. "מה הקוביות האלה?", "מה הם ה'חוטים' המשתלשלים מהן?". ראש המתלוצצים היה אליהו הדתי לשעבר. החבורה נהנתה ממבוכתו של המוכר, ואליהו קצר את מעמדו כחכם לשעבר המתלוצץ מהמצוות.

עם ערב שבה החבורה לעין זיוון. בוקר, הזדרז לנעול נעליו ולצאת לעבודה. את קשירת השרוכים, לא שכח אליהו. תחילה של שמאל ואח"כ של ימין כפי שהבטיח לרבו. תוך כדי כך, נזכר אליהו בליצנות שעשה ממוכר התפילין ליד קבר דוד (מה שהקפידו על שמאל תחילה בגלל תפילין שקושרים על שמאל). נפלו פניו ולבו על הפגיעה במוכר התמים, ועל ליצנותו הנלעגת לעיני חבריו ממצוות תפילין.
עם ערב שב מהעבודה ואמר לחברתו "ארזי מהר התרמיל! נעזוב את הקבוץ ונרד לקרית שמונה לחיים חדשים". חלפו הימים. אליהו היה למחנך. לימד בקרית שמונה. אח"כ בהודיות. בני הנעורים נקשרו אליו, כשבדחנותו משיבה אותם לתורה.

כיום הוא פנסיונר יושב באהלי תורה בקדומים ותפילין מעטרים את ראשו.
חנוכה תשע"ג.

